DOI: 10.14457/tu.the.2014.248
title: ปัจจัยที่ส่งผลต่อการตัดสินใจเลือกช่องทางการเติมเงินโทรศัพท์มือถือ ผ่านช่องทาง payment gateway: กรณีศึกษา AirPay counter

description: โทรศัพท์เคลื่อนที่เป็นสิ่งที่ปฏิเสธไม่ได้ว่ากลายมาเป็นส่วนหนึ่งในชีวิตประจำวันและมีความจำเป็นอย่างมาก เนื่องจากพฤติกรรมของผู้บริโภคในการใช้ระบบสื่อสารจะเน้นความสะดวกสบายและความรวดเร็ว สามารถติดต่อสื่อสารได้ทันเวลา ทำให้ปัจจุบันโทรศัพท์เคลื่อนที่ได้ถูกพัฒนาให้มีความสามารถ ให้มีประโยชน์ในการใช้งานเพิ่มขึ้นต่อความต้องการของผู้บริโภคได้สูงสุด โทรศัพท์เคลื่อนที่ในปัจจุบันได้แบ่งรูปแบบการใช้งานออกเป็นสองประเภท คือระบบรายเดือน (Postpaid) และระบบเติมเงิน (Prepaid) ระบบรายเดือนเป็นระบบที่ผู้ให้บริการเครือข่ายยินยอมให้ใช้บริการก่อน หลังจากนั้นจึงจะเรียกเก็บค่าบริการย้อนหลังตามระยะเวลาที่กำหนดของผู้ให้บริการเครือข่าย ส่วนระบบเติมเงินจะเป็นระบบที่ผู้ใช้ต้องมีการเติมเงินเข้าระบบก่อนจึงจะสามารถใช้งานได้ โดยจะมีหักยอดเงินอัตโนมัติหลังจากมีการใช้งานทุกครั้ง ซึ่งจะเห็นได้ว่าการใช้บริการโทรศัพท์เคลื่อนที่แบบเติมเงินมีความสะดวกรวดเร็วในการใช้งาน และสามารถควบคุมการใช้ได้จากยอดเงินที่เราเติมเข้าสู่ระบบ จึงเป็นรูปแบบการใช้งานที่ได้รับความนิยมเป็นอย่างสูง โดยที่ช่องทางการเติมเงินปัจจุบันมีความหลากหลายและรูปแบบที่เพิ่มมากขึ้นเพื่อตอบสนองความต้องการของผู้บริโภคที่แตกต่างกันออกไป เนื่องจากการขยายตัวของช่องทางที่นอกจากทางผู้ให้บริการจะเป็นผู้ขยายช่องทางเองแล้ว ยังมีผู้ที่เป็นตัวแทนการให้บริการ (Retailer) เป็นผู้เล่นที่เข้ามาช่วยขยายตลาดเช่นกัน โดยธุรกิจของตัวแทนนั้นจะมีรายได้จากค่าธรรมเนียมการให้บริการ และส่วนแบ่งที่ได้จากผู้ให้บริการโทรศัพท์มือถือ โดยช่องทางต่างๆในปัจจุบันประกอบไปด้วยช่องทางหลัก 6 ช่องทาง คือ บัตรเติมเงิน ตัวแทนออนไลน์ ตู้ ATM ตู้เติมเงินอัตโนมัติ แอพพลิเคชั่นบนสมาร์ทโฟน และจุดบริการรับชำระเงิน (Payment Gateway) กรอบแนวคิดงานวิจัยฉบับนี้ คือ การศึกษาปัจจัยที่ส่งผลต่อการตัดสินใจเลือกช่องทางการเติมเงินโทรศัพท์มือถือ โดยกำหนดตัวแปรต้น (X) ทั้งหมด 3 ปัจจัย ได้แก่ ปัจจัยด้านประชากรศาสตร์ พฤติกรรมการเติมเงิน และทัศนคติต่อช่องทางการเติมเงิน ที่ส่งผลต่อตัวแปรตาม (Y) คือ ช่องทางการเติมเงินที่เลือกใช้บริการการศึกษาครั้งนี้เป็นการวิจัยเชิงปริมาณ (Quantitative Research) โดยใช้แบบสอบถาม (Questionnaire) เป็นเครื่องมือในการเก็บรวบรวมข้อมูล โดยเก็บข้อมูลกลุ่มตัวอย่างได้ 404 ตัวอย่าง ทำการนำเสนอโดยสถิติที่ใช้ในการวิเคราะห์ประกอบไปด้วยสถิติเชิงพรรณนา (Descriptive Statistics) เพื่ออธิบายลักษณะโดยทั่วไปของข้อมูล โดยค่าสถิติที่ใช้ประกอบไปด้วย ค่าความถี่ (Frequency) ค่าร้อยละ (Percentage) ค่าเฉลี่ย (Means) และค่าส่วนเบี่ยงเบนมาตรฐาน (Standard Deviations) และสถิติสำหรับการทดสอบสมมติฐาน (Hypothesis testing) เพื่อทดสอบสมมติฐานและหาความสัมพันธ์ระหว่างปัจจัยอิสระและตัวแปรตาม โดยใช้ T-Test และแบบทดสอบ Chi Square ในการทดสอบสมมติฐาน ประกอบกับการใช้การแปลความหมายคะแนนสำหรับ Likert Scale เพื่อดูแนวโน้มทัศนคติของผู้ตอบแบบสอบถามผลการศึกษาพบว่า ปัจจัยด้านประชากรศาสตร์ พฤติกรรมการเติมเงิน และทัศนคติต่อช่องทางการเติมเงิน ส่งผลต่อการตัดสินใจเลือกช่องทางการเติมเงินอย่างมีนัยสำคัญ โดยสำหรับกรณีศึกษาดังกล่าวจะทำการนำผลที่ได้จากการศึกษามาเพื่อประยุกต์ใช้กับ AirPay Counter ซึ่งเป็น Payment Gateway ได้ว่า AirPay Counter ควรทำการเน้นสร้าง Awareness และสร้าง Brand เนื่องจากเป็นปัจจัยด้านที่ผู้บริโภคให้ความสำคัญเป็นอันดับต้นๆ ดังนั้น AirPay Counter จึงควรทำการขยายช่องทางร่วมไปกับร้านค้าหรือสถานที่ที่เป็น Chain Store โดยข้อดีของการขยายเข้าไปยัง chain store คือ สามารถทำการขยายไปยังสาขาต่างๆได้ในระยะเวลาอันสั้น นอกจากนี้ยังสามารถใช้ช่องทางดังกล่าวในการสร้าง awareness แก่ผู้ที่มาใช้บริการ และสามารถสร้างภาพลักษณ์ที่น่าเชื่อถือจากสถานที่ดังกล่าวได้อีกด้วย นอกจากนี้ ยังควรปรับส่วนผสมทางการตลาด โดยเน้นสื่อสารเกี่ยวกับสิ่งที่ส่งผลต่อการตัดสินใจเลือกช่องทางของผู้บริโภค